ΓΡΑΠΤΗ ΕΡΩΤΗΣΗ E-2379/98

υποβολή: Ernesto Caccavale (UPE) προς την Επιτροπή

(27 Ιουλίου 1998)

Θέμα: Η Νάπολη και το Ευρωπαïκό Ταμείο Περιφερειακής Ανάπτυξης

Ζητείται από την Επιτροπή να παράσχει διευκρινίσεις επί των κατωτέρω σημείων:

- τον αριθμό των σχεδίων που υπεβλήθησαν στην πόλη της Νάπολης στο πλαίσιο των χρηματοδοτήσεων που προβλέπονται από το ΕΤΠΑ;

- τον αριθμό των σχεδίων που πράγματι ενεκρίθησαν, τα συγκεκριμένα σημεία στα οποία πρόκειται να υλοποιηθούν καθώς και τον χρόνο της υλοποίησής τους;

- το επίπεδο των οικονομικών ενισχύσεων που έχουν παρασχεθεί ή που έχει υποσχεθεί να παράσχει η Ευρωπαϊκή Ένωση για τα προγράμματα που χρηματοδοτούνται από το ΕΤΠΑ, στη βάση των προβλέψεων που περιέχονται στο ισχύον πλαίσιο των Διαρθρωτικών Ταμείων;

- συγκριτική ανάλυση των υποβληθέντων, χρηματοδοτούμενων και εν εξελίξει ευρωπαϊκών προγραμμάτων σε άλλες πόλεις της Ιταλίας στο πλαίσιο του ΕΤΠΑ.

Μπορεί η Επιτροπή να παράσχει ενδεικτικά στοιχεία σχετικά με τη δημιουργία απασχόλησης, συνεπεία της εφαρμογής σχεδίων χρηματοδοτούμενων από το ΕΤΠΑ στη Νάπολη, εν συγκρίσει προς άλλες πόλεις της Ιταλίας;

Βάσει της σημερινής κατάστασης, θα μπορούσε επίσης η Επιτροπή να αναφέρει σε ποιές περιπτώσεις η πόλη της Νάπολης δεν χρησιμοποίησε πλήρως τα κονδύλια του ΕΤΠΑ και σε ποιό βαθμό θα μπορέσει να συνεχίσει να δέχεται την υποστήριξη του εν λόγω ταμείου;

Απάντηση της κας Wulf-Mathies εξ ονόματος της Επιτροπής

(30 Σεπτεμβρίου 1998)

Μετά την πρώτη μεταρρύθμιση των Διαρθρωτικών Ταμείων το 1989, η κυριαρχούσα μορφή παρέμβασης είναι το επιχειρησιακό πρόγραμμα. Εκτός των μεγάλων έργων τα οποία εξετάζονται μεμονωμένα, τα ειδικά προγράμματα τα χρηματοδοτούμενα στο εσωτερικό ενός προγράμματος των οποίων δικαιούχος είναι η Ιταλία ανακοινώνονται απλώς στα μέλη της επιτροπής παρακολούθησης του προγράμματος από την αρμόδια για την εφαρμογή του αρχή.

Γενικά, ο κατάλογος των έργων αυτών δεν καταρτίζεται από τον φυσικό χώρο πραγματοποίησης αλλά από τον δικαιούχο οργανισμό (κοινότητα, επαρχία, περιοχή ή επιχείρηση δικαιούχο ενίσχυσης). Βάσει των στοιχείων τα οποία διαθέτει η Επιτροπή, δεν της είναι δυνατό να παράσχει τις λεπτομερείς πληροφορίες που ζητούνται από το Αξιότιμο Μέλος του Κοινοβουλίου για την πόλη της Νάπολης, ούτε να κάνει συγκριτική ανάλυση με άλλες ιταλικές πόλεις. Εξάλλου, η Επιτροπή δεν διαθέτει τα σχετικά στοιχεία για την επίδραση στην απασχόληση μόνο για την πόλη της Νάπολης.

Όσον αφορά τους πόρους που διατίθενται από το Ευρωπαϊκό Ταμείο Περιφερειακής Ανάπτυξης (ΕΤΠΑ) για την πόλη της Νάπολης, το κοινοτικό πλαίσιο στήριξης στόχος 1 για την Ιταλία για την περίοδο 1994-1999, προβλέπει ότι το 70 % των πόρων που χορηγούνται στην περιοχή της Καμπανίας (890 εκατ. ECU) πρέπει να χρησιμοποιηθούν στη μητροπολιτική ζώνη της Νάπολης. Ειδική εκτίμηση για τη χρησιμοποίηση των πόρων αυτών δεν έχει ακόμη πραγματοποιηθεί. Εντούτοις, η Επιτροπή στο πλαίσιο της συμφωνίας της του Ιουλίου 1995 με τις ιταλικές αρχές για τη βελτίωση της διαχείρισης των διαρθρωτικών πόρων στην Ιταλία, παρακολουθεί από κοντά την εφαρμογή όλων των προγραμμάτων συμπεριλαμβανομένου του περιφερειακού προγράμματος Καμπανίας.

Δεν είναι δυνατόν να αναφερθεί ποιό θα είναι το επίπεδο της συνδρομής των Διαρθρωτικών Ταμείων για την πόλη της Νάπολης στην προσεχή περίοδο προγραμματισμού.